‘ไอพีโอ’ไม่เลื่อนเทรด
&#8220;ปลิว&#8221; ไม่หวั่นตลาดทรุด ยืนยันดัน CKP เข้าไตรมาส 3 &#8220;ชนิตร&#8221; ยันไอพีโอที่รอเข้าเทรดต้น ก.ค.
29 ต.ค. 2565

“ปลิว” ไม่หวั่นตลาดทรุด ยืนยันดัน CKP เข้าไตรมาส 3 “ชนิตร” ยันไอพีโอที่รอเข้าเทรดต้น ก.ค.
นายปลิว ตรีวิศวเวทย์ ประธานกรรมการบริหาร บริษัท ช.การช่าง (CK) เปิดเผยว่า ท่ามกลางตลาดหุ้นปรับตัวลดลงแรงทางบริษัทยังยืนยันจะนำหุ้นบริษัท ซีเค พาวเวอร์ (CKP) เข้าตลาดหุ้นตามแผนเดิมที่วางไว้ คือ ภายในไตรมาส 3 นี้ 
“ถือเป็นเรื่องปกติของหุ้นที่จะมีขึ้นและลง และทางที่ปรึกษาทางการเงินก็ไม่ได้แนะนำให้มีการเปลี่ยนแปลงในการนำหุ้น CKP เข้าตลาดหุ้น และคงจะไม่เปลี่ยนแปลงอะไร กรณีราคาหุ้นลงก็เป็นโอกาสของคนที่อยากได้หุ้นในแต่ละตัวที่มีพื้นฐานดี” นายปลิว กล่าว
ทั้งนี้ ซีเค พาวเวอร์ จะเข้าจดทะเบียนในตลาดหุ้นตามเกณฑ์โฮลดิงคอมปานี ที่มีธุรกิจผลิตไฟฟ้าจากพลังงานน้ำ ที่ประเทศลาว
นายชนิตร ชาญชัยณรงค์ รองผู้จัดการ ตลาดหลักทรัพย์แห่งประเทศไทย เปิดเผยว่า ขณะนี้บริษัทจดทะเบียนที่ได้มีการกำหนดวันเข้าซื้อขายวันแรกในช่วงเดือน มิ.ย. จนถึงต้นเดือน ก.ค.นี้ ยังไม่มีบริษัทใดแสดงความประสงค์จะเลื่อนวันซื้อขาย ไม่ว่าจะเป็นบริษัท สายการบินนกแอร์ (NOK) บริษัท แม็คกรุ๊ป (MC) CKP รวมไปถึงกองทุนรวมสิทธิการเช่าอสังหาริมทรัพย์ คริสตัล รีเทล โกรท (CRYSTAL) 
“บริษัทที่จองวันซื้อขายช่วงเดือน มิ.ย. ถึงต้นเดือน ก.ค. ยังไม่มีใครเลื่อน แต่นอกเหนือจากนี้ก็ไม่ทราบเหมือนกัน” นายชนิตร กล่าว
สำหรับหุ้นน้องใหม่ที่เข้าซื้อขายภายในปีนี้มีจำนวน 10 บริษัท